Matovič, Igor, poslanec NR SR (2023-11-14):
Dobre, už ma počujete? Ja som chcel aj potom vedenie Národnej rady poprosiť, mne sa zdá, že dobre tie reproduktory nie sú počuť, že niektoré slovíčka jak kebyže vypadávajú alebo možno nejaké hlásky a zdá sa mi, že keď po tridsiatich rokoch sa menila technika, tak by to mohlo byť dopredu a nie ďaleko dozadu, ale tak možno máme problém s tým iba my tam vzadu. Neviem, či inde to počujete v poriadku. Dobre, no čo povedať? Hlavný páchateľ, alebo ako sa to volá, predseda vlády tu nie je, asi je dostatočne zbabelý, aby sa niekde schoval vzadu, takisto aj s tým sociálnym netvorom Petrom Pellegrinim, ktorý bez hanby podviedol dôchodcov. Ja začnem hneď na začiatok s tým, lebo nepoznám viac do neba volajúci hriech v politike, ako keď niekto podvedie tých úplne najbiednejších. Podviesť siroty, podviesť vdovy, podviesť vdovcov, invalidných dôchodcov, starých ľudí, ktorí sa ani toho budúci rok 13. dôchodku mnohí ani, možno desiatky tisíc tých ľudí ani nedožijú, lebo zvyčajne nám na Slovensku zomierajú starší ľudia alebo dôchodci, tak to teda vyžaduje iný bezcit alebo bezcharakter. A pamätáte si, určite ste pozerali aj tie krásne videjká, teda že či, alebo peletón, či jak si to nazývali, chodili po Slovensku, sľubovali hory-doly, ale jedno základné, čo zaznievalo na každom jednom mítingu, pri každom ich vystúpení v televízii a špeciálne tlačové konferencie, čo mali, boli, bolo to, keď budete voliť stranu HLAS, my vám garantujeme, že nevstúpime do žiadnej koalície, do žiadnej vlády a nie sme ochotní od toho ustúpiť, aby ešte pred týmito voľbami každý dôchodca, podotýkam je ich 1,7 milióna, lebo to nie sú len tí starobní, aby každý dôchodca dostal vyplatené ešte pred týmito Vianocami 640 eur. Áno, ja som ľuďom sľuboval, keď nás budete voliť a budeme súčasťou koalície, do tej koalície a vlády nevstúpime bez toho, aby každý, kto príde voliť, mal vyplatených 500 eur. My v koalícii ani vo vláde nie sme. Jednoducho ľudia rozhodli inak, väčšinu vytvorili strany súčasného organizovaného zločinu, ktoré sú zložené v tejto koalícii a v tejto vláde. Ale vy ste tú možnosť splniť váš kľúčový sľub dostali. A kde teraz ste? Kde je zalezený teraz Petuľko Pellegrini? Čo zase si robí videjká na dôchodkyne? Zas ich bude lákať s jamôčkami, aby ho volili za prezidenta? Bez hanby? Tie isté dôchodkyne jednoducho podviesť pred voľbami a za pol roka v prezidentských voľbách znova? Peťko Pellegrini, maj odvahu a prídi sem! Erik Tomáš, je tu? Kde sa nám schoval? Čo tiež nemá odvahu? Hrdina veľký! Dušoval sa, bil sa do hrude, jako oni splnia sľub! Jako Matovič dal almužnu tým dôchodcom. Hoci Matovič zvýšil voči bežnému 13. dôchodku, ktorý bol vyplácaný za Fica, 13. dôchodok na štvornásobok. Za Ficových vlád do roku 2018, o ktorom tu hovoril, v tom období boli vyplácané 13. dôchodky v sumárnej sume 75 až 78 miliónov eur ročne. My sme tú sumu zvýšili na 300 miliónov. My sa nemáme za čo hanbiť. A vy bez hanby si tu ešte napíšete na prvú stranu programového vyhlásenia vlády, že sme tu lynčovali pomaly dôchodcov?! Že sme im nedali pomaly jesť?! Že tu je katastrofa?! Že verejné financie sú v katastrofálnom stave?! Že sme nič pre ľudí neurobili?! Tak ja vám teda poviem pár vecí z toho, čo sme urobili, bude to chvíľku trvať, ale tak pre pamäť, historickú pamäť tohto národa si to zaslúži. Zvýšili sme prídavok na dieťa o 140 %. A podotýkam, počas troch veľmi ťažkých rokov, aké Slovensko nikdy v živote nezažilo a nielen od jeho vzniku, ale od prvej svetovej vojny sme nemali tak ťažké obdobie, aké sme zažívali my. A napriek tomu sme boli vláda alebo vlády, ktoré najviac v histórii pomohli ľuďom, v histórii od vzniku Československa, od prvej svetovej vlády. Zvýšili sme prídavok na dieťa o 140 %. Daňový bonus na dieťa o päťsto... 531 %. Vy ste za osem rokov hojna, keď ste nemali žiadne krízy, vy ste pridali deťom 3,54 dokopy, 3,54. My 154 eur za tri roky. Počas veľmi ťažkých kríz. My sa nemáme za čo hanbiť. Vy by ste sa mali hanbiť za to, jak ste rozkrádali miliardy, ktoré patrili tým rodinám s deťmi, za to, koľko tisícov detí bolo potratených kvôli tomu, že ste tie matky nechali živoriť! Skorumpované svine ste! A také tie, takíto ste boli a takíto aj bude... (Prerušenie vystúpenia predsedajúcim.)